מה שמעניין- בלוג תרבות הפנאי של יפה גביש: לקראת חנוכה שבעה ספרי ילדים חדשים שישמחו את הילדים
החג השמח והמואר שלנו כבר כאן. מה יותר נחמד ומשמח מאשר ספר חדש ומרתק? והפעם ששה ספרים מבית דני ספרים וספר נוסף בהוצאת ספרי ניב. מסדרת ראשית מידע מגיע הספר "הרי געש". אתנו גם סיפורי הדוב פו הדוב הכי טוב בעולם. ובממלכת חדי הקרן נספר על "טירת העננים". ויש את "עושה הפלאים"- מבחר של מעשיות יהודיות. ד"ר דינה כץ- שוסטר כותבת על "נשיקות הקסם של אמא" לצעירים יותר נספר על "בעלי חיים" מסדרת הספר הראשון שלי ונסיים עם "סיפורי נסיכות לכל המשפחה".
מי לא יודע שנשיקות של אימא יכולות לרפא כל כאב ומכה? ד"ר דינה כץ- שוסטר לוקחת את הילדים צעד אחד קדימה לקסם נוסף ואפשרי המעצים את הילדים ומלמד אותם להשתמש בכוח הדמיון.
אם רק נאמין, כולנו יכולים להיות קוסמים- אומרת המחברת.
הספר נולד מתוך הבנה עמוקה שיש בכוחה של ההורות להעצים כל ילד ולהקנות לו כישורים ויכולות שיסייעו לו לאורך חייו.
הספר משתמש בדמיון מודרך ומעודד ילדים להפעיל את דמיונם כדי לרפא מכאובים. בעזרת 'הנשיקה של אמא' המוכרת היא נותנת להם כלי שיוכל לסייע להם גם בתחומים שונים ובהזדמנויות נוספות.
גיבור הסיפור הוא הילד גיא, המדבר בגובה העיניים וחולק חוויות שילדים יכולים להזדהות איתן במהירות וכך, לאמץ לחייהם את מה שהספר רוצה ללמד אותם. גיא הוא ילד שובב מאוד שנופל ונחבל. פעם הוא היה בוכה, אבל היום כבר לא. הוא מפעיל את הקסם ומתגבר. בתיאור אמיתי וכובש מספר גיא לקוראיו על הקסם שגילה ואיך כולנו יכולים להשתמש בו. זהו קסם שיכול לרפא כאב של מכה ואולי אפילו כאב שבלב.
את הספר מלווים איוריה של טלי עמית, מלאי החן והיופי שעוטפים את דמותו של גיא בצבעים רכים ונותנים לכל אירוע המתואר בספר רקע ייחודי שמתמקד בסיפורו של גיא ומציג לקוראים הצעירים את הנסיבות השונות המתוארות בו.
"אני למדתי להתגבר בכוחות עצמי על כאב של מכה... אני חשבתי שרק אימא יכולה, אבל גיליתי שגם אני יכול ואני בטוח שגם אתם יכולים...ומי יודע? אם נשיקת קסם יכולה לרפא כאב של מכה, אולי היא יכולה לרפא גם כאב אחר? אולי היא יכולה לרפא גם כאב שבלב?" (מתוך הספר).
הספר מיועד לילדים בגיל הרך וגם לאימהות שבדרך ולהורים בכלל והוא, בעיניי, ספר בעל קסם ובעל ערך שיועיל בהתמודדויות וקשיים שחווים ילדים.
ד"ר דינה כץ-שוסטר (49), נשואה ואם לשני בנים ובת. תושבת רעננה, פסיכולוגית קלינית מומחית ומדריכה בעלת ניסיון עשיר ורב שנים בטיפול בילדים, נוער ומבוגרים ובהדרכות הורים. היא מספרת ש"הספר נכתב מתוך הבנה עמוקה של כוחה של ההורות הן במודלינג והן בתהליכי הפנמה עמוקים. הילד לומד מתוך צפייה וחוויה ישירה עם ההורה מיומנויות שמופנמות והופכות להיות שלו"
"בנוסף לכך, עולם הדמיון והמשחק של הילדים עשיר ומפותח. עם קריאת הספר, ההורה יכול להשתמש במשאב זה כדי לייצר פעילות משחק מהנה ופורייה בהתמודדות עם קשיים בהם נתקל הילד. המושג 'נשיקת קסם' יכול להפוך לחלק מהתקשורת במשחקים בין ההורה והילד, למשל אם ברגע קשה של הילד (כשקיבל מכה, העליבו אותו או במקרה אחר) יאמר ההורה לילד: 'בוא ואתן לך נשיקת קסם' או כשהילד חושש מהתמודדות יאמר: 'קח עימך נשיקות קסם בכיס' יוכל ההורה לחזק את הילד ולהגביר את תחושת הביטחון שלו. המשחק הוא בעל עוצמת ריפוי גבוהה. הספר מעודד לשחק עם הילדים ולהשתמש בכוחו של הדמיון כדי להתגבר על מכשולים. אפשר ללוות את הקריאה בספר בפעילות יצירה ומשחק כמו הכנת נשיקות קסם".
ספר "ראשית מידע": "הרי געש" מאת סטפני טרנבול
"הרי געש" מאת סטפני טרנבול, הוא ספר בסדרת "ראשית מידע", עליה כתבתי כאן כבר מספר פעמים. זו סדרה שיצאה לאחרונה במהדורה מחודשת בפורמט גדול והיא מביאה מידע בסיסי וחשוב על נושאים שונים האהובים על הילדים. בסדרה איורים יפהפיים, צילומים והסברים שכובשים את לב הילדים. מהנה מאד לקרוא יחד איתם בספרים ולראות את התלהבותם מהספרים.
בספר "הרי געש" לומדים איך נוצר הר געש? מהי לבה? האם אפשר לחזות התפרצות געשית? מהם עננים קטלניים? גיזרים? מיהם המומחים להרי געש ועוד. הספר נותן את התשובות לשאלות ומלמד דברים נוספים על הרי הגעש שעל האדמה ומתחת למים, מהו וזוב? מים חמים ונהרות אדומים, כיצד יודעם האם הר הגעש מת או חי, ויש גם מילים שכדאי לדעת.
מעשיות מרתקות, מלאות חוכמה, אותם ליקטה ועיבדה רונית חכם מבחר מתוך אוצרות סיפורים יהודיים, המוגשות בלוויית איוריה היפהפיים של שירלי ויסמן.
ממלכת חדי-הקרן מאת זאנה דיוידסון ראשית קריאה - סדרה חדשה לילדים
"ממלכת חדי-הקרן" מאת זאנה דיוידסון, היא סדרה חדשה ומרתקת עבור ילדים, העושים את צעדיהם הראשונים בקריאה ללא עזרה. הספר כתוב בשפה פשוטה ובהירה, המתאימה במיוחד לגילאי ראשית קריאה. "טירת העננים" הוא הספר השני בסדרה. כתבתי כאן גם על הספר הראשון ואני מקווה שהספר יעודד אצל הילדים את אהבת הקריאה. יש בו את כל מה שנחוץ כדי לעורר את הדמיון, לרתק ולסקרן.
ספר חדש לכל המשפחה: פו – הדב הכי טוב בעולם
"פו – הדב הכי טוב בעולם" מאת פול ברייט, בריאן סיבלי, ג'ין ויליס וקייט סונדרס, יוצא לאור לציון 90 שנים לפו הדב. זהו ספר חדש שנכתב במיוחד לכבודו של הדב המוכר והאהוב ביותר בעולם.
מדובר על ספר מהנה במיוחד, המצליח לעורר את הקסם של סיפורי פו הדב. הסיפורים מביאים את כל הדמויות הוותיקות- פו הדב, כריסטופר רובין ושאר החברים בהרפתקאות חדשות ביער 100 העצים, כאשר כל סיפור מתרחש בעונה אחרת בשנה. בסיפור הסתיו מתכוננים פו וחזרזיר לקראת פגישה עם דרקון נושף-אש; בסיפור החורף אנחנו פוגשים חבר חדש – פינגווין; בסיפור האביב חושד איה שחמור אחר חושק בדרדרים שלו; ובסיפור הקיץ יוצאים החברים למסע אל מקוררות הנילוס ואל הגלידה הממתינה להם שם (או אולי לא..?).
"פו – הדב הכי טוב בעולם", כתבו: פול ברייט, בריאן סיבלי, ג'ין ויליס וקייט סונדרס. איורים: מרק בורג'ס. מאנגלית: עטרה אופק, הוצאת "דני ספרים", 136 עמודים. כריכה קשיחה, מחיר לצרכן 88 ₪. מנוקד. להשיג בכל חנויות הספרים ובחנות המקוונת של ההוצאה: www.siman-kria.co.il
"בעלי חיים" מאת אליס ג'יימס, הוא ספר נוסף בסדרת "הספר הראשון שלי". זהו הספר המושלם עבור ילדים הרוצים לדעת הכול על בעלי חיים. הוא מלא בתמונות מקסימות ובהמון עובדות מרתקות, הכתובות בצורה פשוטה וברורה עבור הקוראים הצעירים והסקרנים.
"סיפורי נסיכות לכל המשפחה" הוא ספר מושלם לכל מי שאוהב סיפורי אגדה ולכל מי שחולמת להיות נסיכה! ואוהבת לקרוא על נסיכים ונסיכות ומעשי קסמים. אלו אגדות קלאסיות, נהדרות ואהובות.
הקריאה מכניסה לעולם קסום של סיפורים ומעשיות - עולם שבו אהבת אמת תמיד מנצחת, נסיכים אמיצים רוכבים על סוסים אבירים ונסיכות יפהפיות חיות באושר ועושר עד עצם היום הזה.
תוויות: אגדות, דני ספרים, הרי געש, חיות, מעשיות יהודיות, סיפורי נסיכות, ספרי ילדים, ספרים